“Elektron retsept” tizimini bosqichma-bosqich joriy etish tartibini tasdiqlash toʻgʻrisida
(order, 2025-12-15)

Oʻzbekiston Respublikasi Vazirlar Mahkamasining 2025-yil 8-sentabrdagi 570-son qarori bilan tasdiqlangan Tibbiyot tashkilotlarida retsept bilan beriladigan dori vositalarini elektron retsept asosida tayinlash tartibi toʻgʻrisidagi nizomning 28-bandiga asosan buyuraman: 1. “Elektron retsept” tizimini bosqichma-bosqich joriy etish tartibi 1-ilovaga muvofiq tasdiqlansin. 2. Oʻzbekiston Respublikasi Vazirlar Mahkamasining 2025-yil 8-sentabrdagi 570-son “Sogʻliqni saqlash tizimini raqamlashtirish jarayonlarini yanada jadallashtirish boʻyicha qoʻshimcha chora-tadbirlar toʻgʻrisida”gi qarorining 4-bandiga asosan: Toshkent shahri va Oʻzbekiston Respublikasi Prezidentining “Respublikada sogʻliqni saqlash tizimini va aholiga tibbiy xizmat koʻrsatish tamoyillarini takomillashtirish orqali sohani isloh qilishni izchil davom ettirish chora-tadbirlari toʻgʻrisida” 2025-yil 19-maydagi PF-88-son Farmoniga muvofiq tajriba-sinov loyihasi amalga oshiriladigan 15 ta tumanlar (shaharlar)dagi barcha tibbiyot tashkilotlarida dori vositalarini bemorlarga tayinlashda dori vositalarining xalqaro patentlanmagan nomi boʻyicha (mavjud boʻlsa) elektron retsept rasmiylashtiriladi (bundan alohida toifadagi kuchli taʼsir qiluvchi moddalar, tarkibida giyohvandlik vositalari va psixotrop moddalar saqlovchi dori vositalari hamda reimbursatsiya dasturi bilan bogʻliq jarayonlar mustasno); tibbiyot tashkilotlari va dorixonalarning mavjud axborot tizimlarini Sogʻliqni saqlash vazirligining Raqamli sogʻliqni saqlash platformasiga va axborot tizimiga ulash yoki ularning soʻroviga asosan ularda vazirlikning “Elektron sogʻliqni saqlash” axborot tizimi modullari bepul oʻrnatiladi; tibbiyot va farmatsevtika tashkilotlari “Elektron sogʻliqni saqlash” axborot tizimiga ulanish uchun zarur moddiy-texnik bazaga, barqaror Internet va elektr tarmogʻiga ega boʻlishlari shart. Bunda, “Elektron sogʻliqni saqlash” axborot tizimi va “Elektron retsept” moduliga integratsiya qilinmagan mazkur bandda keltirilgan tibbiyot tashkilotlarida elektron retsept bilan beriladigan dori vositalarini bemorlarga tayinlashda Tibbiyot tashkilotlarida dori vositalarini tayinlash, xalqaro patentlanmagan nomlanishi boʻyicha retseptlarni rasmiylashtirish hamda bemorning dori vositalarini qabul qilish, saqlash va qoʻllash tartibi toʻgʻrisidagi nizomning (roʻyxat raqami 3277, 2020-yil 1-iyul) 1-ilovasiga muvofiq qogʻoz shakldagi retseptlarni rasmiylashtirishga 2026-yil 1-martga qadar ruxsat beriladi. 3. Oʻzbekiston Respublikasi sogʻliqni saqlash vazirining 2020-yil 1-iyuldagi 121-son buyrugʻi (roʻyxat raqami 3277, 2020-yil 1-iyul) (Qonun hujjatlari maʼlumotlari milliy bazasi, 01.07.2020-y., 10/20/3277/1022-son) bilan tasdiqlangan Tibbiyot tashkilotlarida dori vositalarini tayinlash, xalqaro patentlanmagan nomlanishi boʻyicha retseptlarni rasmiylashtirish hamda bemorning dori vositalarini qabul qilish, saqlash va qoʻllash tartibi toʻgʻrisidagi nizomga 1-ilovadagi “retsept blankasi shakli” mazkur buyruqning 2-ilovasiga muvofiq tahrirda bayon etilsin. 4. Mazkur buyruq rasmiy eʼlon qilingan kundan eʼtiboran kuchga kiradi. Ushbu hujjat Toshkent shahri hamda Oʻzbekiston Respublikasi Prezidentining 2025-yil 19-maydagi PF-88-son “Respublikada sogʻliqni saqlash tizimini va aholiga tibbiy xizmat koʻrsatish tamoyillarini takomillashtirish orqali sohani isloh qilishni izchil davom ettirish chora-tadbirlari toʻgʻrisida”gi Farmoniga muvofiq tajriba-sinov loyihasi amalga oshirilayotgan 15 ta tuman (shahar)lardagi barcha tibbiyot tashkilotlarida (bundan buyon matnda tibbiyot tashkilotlari deb yuritiladi) “Elektron retsept” tizimini bosqichma-bosqich joriy etish tartibini belgilaydi. 1. Mazkur hujjatda quyidagi asosiy tushunchalardan foydalaniladi: dorixona — dori vositalarini va tibbiy buyumlarni chakana realizatsiya qilishni, shuningdek, ularni tayyorlash uchun tegishli litsenziyaga ega boʻlgan yuridik shaxs yoki yuridik shaxsning tarkibiy boʻlinmasi shaklida tashkil etilgan dorixonalarning filiallari, davolash-profilaktika muassasalarining dorixonalari; retsept — shifokorning farmatsevt maʼlumotiga ega boʻlgan mutaxassisga dori preparatini tayyorlash va (yoki) berish hamda uning qoʻllanish usuli toʻgʻrisidagi yozma koʻrsatmasi; elektron retsept — shifokorning farmatsevtik maʼlumotga ega boʻlgan mutaxassisga dori vositasi toʻgʻrisidagi maʼlumotlarni (xalqaro patentlanmagan yoki original nomi, tayyorlash, kunlik dozasi, qabul qilish yoki yuborish usuli, miqdori, davomiyligi) elektron shaklda qayd etilgan va tasdiqlangan koʻrsatmasi; “Elektron retsept” moduli — elektron retsept bilan bogʻliq barcha jarayonlar (harakatlar)ni jamlash, maʼlumot almashish, tegishli hisobotlarni shakllantirish kabi funksiyalarni amalga oshiruvchi axborot dasturi; bemorning qonuniy vakili — bemorning oila aʼzosi yoki bemorga vasiylik yoki homiylik qilishga tayinlangan shaxs; xalqaro kasalliklar tasnifi — kasalliklar va sogʻliq bilan bogʻliq boshqa muammolarning xalqaro statistik tasnifi. 2. Bemorlarga tayinlangan dori vositalari toʻgʻrisidagi maʼlumot (xalqaro patentlanmagan yoki original dori nomi, kunlik dozasi, qabul qilish yoki yuborish usuli, miqdori, davomiyligi) elektron retseptga bevosita shifokor tomonidan kiritiladi hamda elektron tasdiqlash usullari orqali tasdiqlanadi. 3. Elektron retsept bilan beriladigan dori vositalari bevosita bemor yoki uning vakiliga “Elektron retsept” moduli bilan oʻrnatilgan tartibda tibbiyot tashkiloti bilan maʼlumot almashinuvi yoʻlga qoʻyilgan dorixonalar orqali beriladi. 4. Tibbiyot tashkilotlarida retsept bilan beriladigan dori vositalarini elektron retsept asosida tayinlash bosqichma-bosqich joriy etiladi. 5. Elektron retseptga oʻtkaziladigan dori vositalarining guruhlarini shakllantirish maqsadida tegishli davlat organlari va tashkilotlarining mutaxassislari, davlat va nodavlat tibbiyot tashkilotlarining yetakchi shifokorlari, soha ekspertlari va bosh mutaxassislardan iborat tarkibda Oʻzbekiston Respublikasi sogʻliqni saqlash vazirining buyrugʻi bilan Ekspertlar kengashi (bundan buyon matnda Kengash deb yuritiladi) tashkil etiladi. Kengash yigʻilishlari har oyda bir marta (zaruriyatga koʻra, haftasiga bir marta) tashkil etiladi. 6. Kengash tomonidan dori vositalarining tibbiy ahamiyati, ijtimoiy xavfi, suiisteʼmol qilish ehtimoli hamda amaliyotdagi ehtiyojidan kelib chiqqan holda bosqichma-bosqich elektron retsept orqali beriladigan dori vositalari guruhlari shakllantiriladi. 7. Retsept bilan beriladigan dori vositalarini elektron retsept asosida tayinlashning birinchi bosqichida quyidagi dori vositalari elektron retsept asosida belgilanadi: antibiotiklar va tizimli taʼsir etuvchi sintetik antibakterial dori vositalari; tizimli taʼsir etuvchi gormonal dori vositalari. Retsept bilan beriladigan dori vositalarini elektron retsept asosida tayinlash keyingi bosqichlarda Kengash tomonidan shakllantirilgan elektron retseptga oʻtkaziladigan dori vositalari guruhlari boʻyicha joriy etib boriladi. Bunda, elektron retseptga oʻtkaziladigan dori vositalari guruhlari, elektron retsept tizimini joriy etish bosqichlari va ularni amalga oshirish muddatlari Oʻzbekiston Respublikasi Sogʻliqni saqlash vazirligining rasmiy veb-saytida eʼlon qilib boriladi va barcha foydalanuvchilar uchun ochiq boʻlishi taʼminlanadi. Elektron retsept tizimini joriy etish jarayonida aholi va tibbiyot xodimlari bilan ochiq muloqotni taʼminlash maqsadida Oʻzbekiston Respublikasi Sogʻliqni saqlash vazirligi tomonidan muntazam ravishda ommaviy axborot vositalari va boshqa axborot manbalari orqali tushuntirish ishlari muntazam ravishda olib boriladi. 8. Bemorlarga birinchi bosqich doirasida elektron retsept orqali berilishi nazarda tutilgan dori vositalari buyurilgan taqdirda, ushbu dori vositalari ularga elektron retsept orqali tayinlanishi shart. Elektron retsept yoki qogʻoz retsept asosida beriladigan dori vositalari bir vaqtning oʻzida tayinlangan taqdirda, ularning barchasini elektron retsept orqali rasmiylashtirishga yoʻl qoʻyiladi. Bemorni davolash davomida uning ehtiyoji mavjud boʻlgan, biroq tibbiyot tashkilotida mavjud boʻlmagan dori vositalariga shifokor tomonidan retsept rasmiylashtirilishiga yoʻl qoʻyiladi. 9. Dorixona provizori dori vositasini bemor yoki uning vakiliga berishda dastlab “Elektron retsept” moduli orqali ushbu dori vositasi uchun rasmiylashtirilgan elektron retseptning haqiqiyligini tekshiradi. Dorixona provizori tomonidan dori vositasini berishda elektron retseptning haqiqiyligini tekshirish bemorning shaxsini tasdiqlovchi hujjati (qogʻoz yoki elektron shakldagi) asosida jismoniy shaxsning shaxsiy identifikatsiya raqami (JSHSHIR) orqali amalga oshiriladi va shuning asosida dori vositasi beriladi. 10. Dori vositasini tayinlash uchun retsept qogʻoz shaklida rasmiylashtirilgan boʻlsa, uning yuqori qismida shifokor tomonidan bemorning shaxsiy identifikatsiya raqami (JSHSHIR) qayd qilingan boʻlishi kerak. Bunda, qogʻoz shaklidagi retseptdagi maʼlumotlar dorixona provizori tomonidan “Elektron retsept” moduliga majburiy tartibda kiritiladi. 11. Surunkali kasalligi boʻlgan bemorlar uchun ambulatoriya sharoitida, xalqaro kasalliklar tasnifiga kiritilgan kasalliklar boʻyicha qoʻllaniladigan dori vositalariga, shuningdek asosiy farmakologik taʼsiriga koʻra anabolik faollikka ega boʻlgan dori vositalariga retsept berilgan taqdirda, davolovchi shifokor tomonidan mazkur dori vositalarining 60 kunlik davolash kursi uchun, qolgan tayyor dori vositalari uchun 90 kunlik davolash kursi uchun yetarli miqdori, jumladan reimbursatsiya tizimi orqali 30 kunlik miqdori tayinlanishi mumkin. Bunda, elektron retsept hamda unga tegishli QR-kodning amal qilish muddati tayinlangan davolash kursining muddatiga teng boʻlishi kerak. 12. Oʻzbekiston Respublikasi fuqarolari, chet el fuqarolari va Oʻzbekiston Respublikasi hududida doimiy yashovchi fuqaroligi boʻlmagan shaxslarga shoshilinch va tez tibbiy yordam koʻrsatish zaruriyati tugʻilganida tez tibbiy yordam xizmati va shoshilinch qabul boʻlimlari tomonidan qonunchilikka muvofiq bepul birinchi tibbiy yordam koʻrsatiladi. Bunda bemorga kelgusida ambulator tibbiy yordam yoki shifokor nazorati lozim boʻlganda, uning xohishiga koʻra Vazirlar Mahkamasining 2025-yil 20-iyundagi 384-son “Respublikada aholiga birlamchi tibbiy- sanitariya yordamini koʻrsatish tizimini takomillashtirish boʻyicha tajriba-sinov loyihasini amalga oshirish chora-tadbirlari toʻgʻrisida”gi qaroriga muvofiq tibbiyot brigadasiga (oilaviy poliklinikaga) biriktirish orqali shifokor tomonidan elektron retsept asosida dori vositalari tayinlanishi mumkin. 13. Tibbiyot tashkilotlarida elektr energiyasi yoki internet tarmogʻidagi uzilishlar, axborot tizimidagi texnik nosozliklar yuzaga kelganda elektron retsept bilan beriladigan dori vositalarini tayinlashda Tibbiyot tashkilotlarida dori vositalarini tayinlash, xalqaro patentlanmagan nomlanishi boʻyicha retseptlarni rasmiylashtirish hamda bemorning dori vositalarini qabul qilish, saqlash va qoʻllash tartibi toʻgʻrisidagi nizomning (roʻyxat raqami 3277, 2020-yil 1-iyul) 1-ilovasiga muvofiq qogʻoz shakldagi retseptni rasmiylashtirishga yoʻl qoʻyiladi. 14. Elektron retsept tizimini joriy etish jarayonida aholi hamda tibbiyot xodimlari bilan ochiq muloqotni taʼminlash maqsadida Oʻzbekiston Respublikasi Sogʻliqni saqlash vazirligi tomonidan ommaviy axborot vositalari va raqamli platformalar orqali muntazam ravishda tushuntirish ishlari olib boriladi hamda tibbiyot xodimlari va dorixona provizorlari uchun doimiy ravishda oʻquv-seminarlari tashkil etiladi va oʻtkazib boriladi. 15. Fuqarolarni qoʻllab-quvvatlash maqsadida Oʻzbekiston Respublikasi Sogʻliqni saqlash vazirligi huzurida tashkil qilingan 1003 qisqa raqamli “Call-markaz” orqali yotoq rejimida boʻlgan va surunkali kasallikka chalingan bemorlar uchun quyidagi imkoniyatlar taʼminlanadi: oʻzlari biriktirilgan oilaviy shifokorga murojaat qilish; davolash kursini davom ettirish maqsadida oʻz oilaviy shifokoriga (yoki tor soha mutaxassisiga) masofadan murojaat qilish orqali elektron retsept olish; sogʻligʻining holatidan kelib chiqib, tibbiyot xodimlarini chaqirgan holda (patronaj xizmati) tibbiy xizmatdan foydalanish. 16. Ushbu hujjatning buzilishida aybdor boʻlgan shaxslar qonunchilik hujjatlariga muvofiq javob beradi.